ACORD
privind cooperarea oraşelor Timişoara şi Szeged în domeniul dezvoltării locale.
Cooperare între grădinile zoologice din cele două oraşe
Consiliul Local al Municipiului Timişoara şi Consiliul Local al Oraşului Szeged (Părţi) - în concordanţă cu Acordul de Cooperare şi Înfrăţire între cele două oraşe, semnat la data de 27 ianuarie 1998 - convin următoarele:
Având în vedere faptul că:
1. Timişoara - în calitate de reşedinţă a judeţului Timiş, respectiv centru al teritoriului limitrof zonei de frontieră a Regiunii de Vest a României - potrivit experienţelor anterioare, doreşte să cultive şi să dezvolte în continuare relaţiile transfrontaliere decurgând din rolul său euroregional, cu aşezările adiacente frontierei, deci şi cu Szeged, 
2. Szeged - în calitate de centru al Regiunii Dél-alföld - potrivit experienţelor anterioare, doreşte să cultive şi să dezvolte în continuare relaţiile transfrontaliere decurgând din rolul său euroregional, cu aşezările adiacente frontierei, deci şi cu Timişoara,
Avînd în vedere iniţiativa Municipiului Timişoara de a extinde  şi de a reamenaja grădina zoologică din Timişoara, Pădurea Verde, important punct de atracţie pentru recreere şi agrement, în conformitate cu practica internaţională actuală în domeniu,
Luând în considerare faptul că grădinile zoologice funcţionează, în principal, pe baza cooperării şi schimbului de experienţă şi de animale, 
Ţinând cont de experienţa oraşului Szeged în dezvoltarea şi administrarea exemplară a grădinii sale zoologice,
Consiliul Local al Municipiului Timişoara şi Consiliul Local al Oraşului Szeged îşi exprimă intenţia de a sprijini cooperarea între grădinile zoologice din cele două oraşe, încurajând diverse activităţi şi schimburi de experienţă între acestea.
Semnat la Timişoara, pe data de 25.04.2007, în câte două exemplare, în limba română şi în limba maghiară.

